होमस्टे सञ्चालनपछि स्थानीयले रोजगारीका लागि अन्यत्र जानुपरेको छैन । मध्यवर्ती क्षेत्रअन्तर्गत १ सय ३ हेक्टरमा फैलिएको वनको उपभोक्ता समूहले एक घर एक रोजगार भन्दै आयमूलक र सीपमूलक तालिम दिएको थियो । १ सय ५ घरधुरी भएको गाउँमा होमस्टे सञ्चालन, महिला र पुरुष हेयर कटिङ, ढकिया बुनाई, पर्यापर्यटन, माछापालन, कुखुरापालन, ब्युटिपार्लर, सिकर्मी र डकर्मी लगायतका तालिम प्राप्त व्यक्तिले सम्बन्धित पेसा अँगालिसकेका छन् । मध्यवर्ती क्षेत्रअन्तर्गत दुर्गम गाउँ अवलोकन र अध्ययन गर्न आन्तरिक र विदेशी पर्यटक आउने गरेका छन् । पर्यटकीय केन्द्र बन्दै गएका कारण आफ्ना छोराछोरीलाई अंग्रेजी माध्यमबाट पढाउनुपर्ने भन्दै निजी स्रोतमा निजी विद्यालय खोलिएको छ ।
